മുഖ്യമന്ത്രി സംശയിച്ച ആ ഉദ്ദേശ്യശുദ്ധി ചില ഉദ്ദേശ്യശുദ്ധികള് അങ്ങനെയാണ്. ആരും തെറ്റിദ്ധരിച്ചു പോകും. തന്റെ വാക്കുകള്ക്ക് മാര്ദ്ദവമില്ലെങ്കിലും ഉദ്ദേശ്യശുദ്ധിയെ മാനിക്കണമെന്ന് പ്രതിപക്ഷ ഉപനേതാവ് പി.കെ. കുഞ്ഞാലിക്കുട്ടി മുഖ്യമന്ത്രിയെ നോക്കി അഭ്യര്ത്ഥിച്ചപ്പോള് ഉദ്ദേശ്യശുദ്ധിയുടെ മേല്പറഞ്ഞ സ്വഭാവം ശരിക്കും ചതി പറ്റിക്കുകയാണുണ്ടായത്. മുഖ്യമന്ത്രി പിണറായി വിജയന് കൃത്യമായി ആ പാവം ഉദ്ദേശ്യശുദ്ധിയെ തന്നെ സംശയിച്ച് ചോദ്യം ചെയ്തു. മുഖ്യമന്ത്രിയുടെ ഒട്ടും മാര്ദ്ദവമില്ലാതെയുള്ള ചോദ്യം ചെയ്യല് കഴിഞ്ഞപ്പോള്, കപട ലോകത്തില് ആത്മാര്ത്ഥമായൊരു ഹൃദയമുണ്ടായതാണെന് പരാജയം എന്ന് അതീവ വിനയാന്വിതനായ പ്രതിപക്ഷ ഉപനേതാവ് പറയാന് വെമ്ബുന്നത് പോലെ തോന്നി. പറഞ്ഞില്ലെന്ന് മാത്രം. കൊവിഡ് മഹാമാരിയെ നിയന്ത്രിക്കാനേര്പ്പെടുത്തിയ ലോക്ക്ഡൗണ് സൃഷ്ടിച്ച പ്രതിസന്ധി സമസ്തമേഖലകളെയും ബാധിച്ചുവെന്നാണ് അടിയന്തരപ്രമേയ നോട്ടീസിലൂടെ കുഞ്ഞാലിക്കുട്ടി സമര്ത്ഥിക്കാന് നോക്കിയത്. കേരളസര്ക്കാരിന്റെ ഇടപെടല് ഇക്കാര്യത്തില് ക്രിയാത്മകമല്ലെന്നാണ് വിമര്ശനം. വിദഗ്ദ്ധരെ വച്ച് പഠിച്ചാണ് വിഷയവുമായി സഭയിലെത്തിയതെന്ന് ആദ്യമേ കുഞ്ഞാലിക്കുട്ടിയും പിന്നീട് പ്രതിപക്ഷനേതാവ് വി.ഡി. സതീശനും വെളിപ്പെടുത്തിയിട്ടും ആ പഠന,മനനങ്ങളെ അംഗീകരിച്ചു കൊടുക്കാന് ഭരണപക്ഷം ഒരുക്കമായിരുന്നില്ല. തൊഴില്നഷ്ടവും സാമ്ബത്തിക നഷ്ടവുമൊക്കെയുണ്ടെന്ന് ധനമന്ത്രി കെ.എന്. ബാലഗോപാല് സമ്മതിച്ചു കൊടുത്തു. പക്ഷേ, കേരള സര്ക്കാര് ഇക്കാര്യത്തില് ക്രിയാത്മകമായി ഇടപെടുന്നില്ലെന്ന് കേരളത്തിലെ ജനം വിശ്വസിക്കില്ലെന്നാണ് അദ്ദേഹത്തിന്റെ ഉറച്ച ബോദ്ധ്യം. ഈ കാഷ്വലായ അപ്രോച്ച് ആണ് തന്റെ അടിയന്തര പ്രമേയത്തിന് നിദാനമെന്നായിരുന്നു കുഞ്ഞാലിക്കുട്ടിയുടെ മറുപടി. അദ്ദേഹത്തിന്റെ അഭിപ്രായത്തില് കേരളം പൊളിഞ്ഞു പാളീസായിക്കഴിഞ്ഞു. ഇടത്തെ കൈകൊണ്ട് ഫൈന് വാങ്ങുക, വലത്തെ കൈകൊണ്ട് കിറ്റ് കൊടുക്കുക, ഇതുകൊണ്ടെന്തെങ്കിലും പ്രയോജനമുണ്ടോ സാര്? കിറ്റ് ഇലക്ഷന് കാലത്ത് ജയിക്കാനൊക്കെ കൊള്ളാം, പക്ഷേ കാലാകാലങ്ങളില് ഇക്കോണമിയെ സ്ട്രോംഗ് ആക്കണ്ടേ, സാര്... കുഞ്ഞാലിക്കുട്ടി തര്ക്കിച്ചു. എല്ലാം അടച്ചിടുക, ഇടയ്ക്കൊന്ന് തുറക്കുക, അപ്പോള് ഈച്ചയെപ്പോലെ ആളുകള് പൊതിയുക എന്നതാണ് ലോക്ക്ഡൗണ് നിയന്ത്രണത്തിലെ അശാസ്ത്രീയതയായി അദ്ദേഹം ദര്ശിച്ചത്. ഇവിടെ കൊവിഡ് വന്നതിന് കാരണം ഭരണപക്ഷമാണെന്ന് കുഞ്ഞാലിക്കുട്ടി പറഞ്ഞില്ലെന്നേയുള്ളൂ എന്ന് അദ്ദേഹത്തിന്റെ വാദഗതികള് കേട്ട ധനമന്ത്രിക്ക് തോന്നിപ്പോയത് സ്വാഭാവികമാണ്. സര്ക്കാര് ഇടപെടലുകളിലെ ആത്മാര്ത്ഥതയെ തുറന്നുകാട്ടാന് അദ്ദേഹം കണക്കുപുസ്തകം തുറന്നുവച്ചു. കിറ്റിനോട് വല്ലാത്ത അസഹിഷ്ണുത പ്രകടിപ്പിച്ച പ്രതിപക്ഷ ഉപനേതാവിനെ മുഖ്യമന്ത്രിക്ക് തീര്ത്തും രുചിച്ചില്ലെന്ന് പ്രത്യേകിച്ച് പറയേണ്ടതില്ലല്ലോ. അതിനാല് ഉപനേതാവ് കേരളത്തില് ജീവിക്കുന്ന രീതിയിലല്ല സംസാരിച്ചത് എന്ന് മുഖ്യമന്ത്രി മാര്ദ്ദവമില്ലാതെ കുടഞ്ഞു. കൊവിഡ് മഹാമാരി കേരളത്തില് ഒരേ അളവില് തുടരുന്നതിന് ജനസാന്ദ്രതയടക്കമുള്ള കാരണങ്ങള് അദ്ദേഹം സമയമെടുത്തു തന്നെ നിരത്തി. എല്ലാം അഴിച്ചുവിടുക സാദ്ധ്യമല്ലെന്നാണ് അന്തിമതീര്പ്പ്. പാവങ്ങളുടെ കണ്ണീരും വിലാപവും കാണാനും കേള്ക്കാനുമുള്ള കണ്ണും കാതും സര്ക്കാരിന് ഇല്ലാതെ പോയെന്ന് പരിതപിച്ചത് പ്രതിപക്ഷനേതാവ് വി.ഡി. സതീശനാണ്. മോറട്ടോറിയം ഏര്പ്പെടുത്തല്, ബാങ്കുകളുടെ യോഗം വിളിക്കല് എന്നിവയെല്ലാം തിരഞ്ഞെടുപ്പിന് മുമ്ബ് അദ്ദേഹം കണ്ടിട്ടുണ്ട്. തിരഞ്ഞെടുപ്പ് കഴിഞ്ഞ ശേഷം കാണുന്നില്ലെന്നാണ് പറയുന്നത്. പാലം കടക്കുവോളം നാരായണ, അതു കഴിഞ്ഞപ്പോള് കൂരായണ എന്ന സ്വഭാവവൈശിഷ്ട്യം അങ്ങനെയദ്ദേഹം വിവരിച്ചു. പ്രതിപക്ഷ ഉപനേതാവിനെതിരായ മുഖ്യമന്ത്രിയുടെ ആക്രമണത്തിന് പ്രതിപക്ഷനേതാവ് വക പ്രത്യാക്രമണമുണ്ടായി. അണികള് ദൈവമാക്കി വച്ചതിനാല് വിമര്ശനത്തിന് അതീതനായെന്ന് കരുതരുതെന്നാണ് മുന്നറിയിപ്പ്. ഏത് ദൈവമായാലും ചക്രവര്ത്തിയായാലും വിമര്ശിക്കേണ്ടിടത്ത് വിമര്ശിക്കുമെന്നുള്ള ആ വെല്ലുവിളി കൈയോടെ ഏറ്റെടുക്കാന് നില്ക്കാതെ മുഖ്യമന്ത്രി ആ സമയം പുറത്തേക്ക് പോയിരുന്നു. വ്യവസായം, വൈദ്യുതപദ്ധതികള് എന്നീ ധനാഭ്യര്ത്ഥനകളിന്മേലായിരുന്നു ചര്ച്ച. ചര്ച്ചയില് പങ്കെടുത്ത എം.എം. മണിക്ക് രാവിലത്തെ അടിയന്തരപ്രമേയ വേളയിലെ പ്രതിപക്ഷപ്രകടനത്തെ വിമര്ശിക്കാതിരിക്കാനായില്ല. കിറ്റ് കൊടുത്താല് പരാതി, പെന്ഷന് കൊടുത്താല് പരാതി, കേരള ജനത ഇത് കണ്ടുകൊണ്ടിരിക്കുന്നതിനാല് അടുത്ത തവണ ഈ 41 പോലും സ്വാഹ എന്ന് സ്വതസിദ്ധ ശൈലിയില് നീട്ടിപ്പറഞ്ഞ് അദ്ദേഹം സായൂജ്യമടഞ്ഞു. കേരളത്തിന്റെ വ്യവസായമുന്നേറ്റം പലര്ക്കും സഹിക്കുന്നില്ലെന്നാണ് ചര്ച്ച തുടങ്ങിവച്ച പി. നന്ദകുമാറിന്റെ തോന്നല്. പ്രതിപക്ഷത്തെയാണോ അതോ മറ്റാരെയെങ്കിലുമാണോയെന്ന് അദ്ദേഹം വ്യക്തമാക്കിയില്ല. മുഖ്യമന്ത്രിയെ ദേശീയദൈവമായും 20 മന്ത്രിമാരെ പ്രാദേശികദൈവമായും കുടിയിരുത്തിയ എല്ദോസ് കുന്നപ്പിള്ളില്, പി. രാജീവിനെ വ്യവസായദൈവമെന്ന് വിളിച്ചു. വ്യവസായ ഇടനാഴി പോലെ ചില കാര്യങ്ങള് പറഞ്ഞസമയത്ത് നടപ്പാക്കിയാല് അദ്ദേഹം ആ ദൈവത്തിന് പൊന്മോതിരം വാഗ്ദാനം ചെയ്തു. കയറിന്റെ നാടായ ചിറയിന്കീഴിന്റെ പ്രതിനിധിയായതിനാലാകണം, കയറടക്കമുള്ള പരമ്ബരാഗത വ്യവസായങ്ങളുടെ അഭിവൃദ്ധിക്കുള്ള ചില ശുപാര്ശകളും കഴിഞ്ഞകാല നേട്ടങ്ങളും വിവരിച്ച് വി. ശശി വിഷയത്തിലൊതുങ്ങി നിന്നു. അസെന്ഡ് കേരള നടന്നതിന് തലേന്ന് സമരമുണ്ടായ കേരളത്തിലെങ്ങനെ നിക്ഷേപം വരുമെന്ന് മഞ്ഞളാംകുഴി അലി ചോദിച്ചു. കിറ്റെക്സ് കമ്ബനിയോടുള്ള അമര്ഷം അവരുടെ പേര് പറയാതെ പ്രകടമാക്കുന്നതില് പക്ഷഭേദമുണ്ടായില്ല. ട്വന്റി 20 ഇഫക്ടും സമീപകാലത്തെ അവരുടെ തെലങ്കാനയിലേക്കുള്ള പോക്കുമൊക്കെയാണ് അമര്ഷത്തിന് കാരണം. പെറ്റമ്മയായ കേരളത്തെ തള്ളിപ്പറഞ്ഞ് അക്കരെപ്പച്ച കണ്ടോടുന്നവരെന്ന് കെ.ബാബു നെന്മാറ കുറ്റം കണ്ടു. കടമ്ബ്രയാര് മലിനീകരണത്തിലാണ് പി.ടി.തോമസ് പതിവുപോലെ പിടിച്ചത്. കേരളത്തില് വരേണ്ടത് നിയമങ്ങള് അനുസരിക്കുന്ന വ്യവസായങ്ങളാണെന്ന് പറഞ്ഞ അദ്ദേഹം ഉദ്ദേശിച്ചതാരെയെന്ന് വ്യക്തം. ഈ സമ്മേളനകാലത്തെ ശ്രദ്ധിക്കപ്പെട്ട അസാന്നിദ്ധ്യമാണ് കടകംപള്ളി സുരേന്ദ്രന്റേത്. ചിക്കുന്ഗുനിയ ബാധിച്ച് കിടപ്പിലായതാണ് കാരണമെന്ന് അദ്ദേഹത്തിന്റെ അവധി അപേക്ഷ ചെയറിലിരുന്ന ഡെപ്യൂട്ടി സ്പീക്കര് ചിറ്റയം ഗോപകുമാര് വായിച്ചപ്പോഴാണ് ബോദ്ധ്യമായത്.